**Pean**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu trebuie înțelese sentimentele, -

ele trebuie să fie trăite.

Nu trebuie înțeleși porcii, -

ei trebuie să fie mâncați.

Nu trebuie înțelese florile, -

ele trebuie să fie mirosite.

Nu trebuie să fie înțeleasă pasărea, -

lăsați-o pe ea singură;

nu-i faceți ramură din inima voastră,

nu-i beți cu respirarea voastră aerul,

aerul de sub aripă...

Nu trebuie mai ales să înțelegem, -

trebuie mai ales să fim;

dar mai ales trebuie să fi fost,

într-adevăr mai ales să fi fost.